b'\n_START_ARTICLE_\nRegnes Mossi\n_START_PARAGRAPH_\nEls regnes Mossi, a vegades\xc2\xa0 esmentats err\xc3\xb2niament com l\'Imperi Mossi, van ser tres poderosos estats situats en l\'actual Burkina Faso. Cada estat posse\xc3\xafa costums i govern similars, per\xc3\xb2 eren governats de manera independent entre ells. A vegades, els regnes van lluitar entre si o es van unir enfront de les agressions musulmanes que venien del nord, a Mali.\n_START_SECTION_\nOr\xc3\xadgens\n_START_PARAGRAPH_\nEls mossi van emigrar cap a Burkina Faso des del nord de Ghana cap al canvi del segle X al XI. Van despla\xc3\xa7ar als pobladors originals, coneguts com els yonyonse, i van comen\xc3\xa7ar a formar complexos estats amb forts ex\xc3\xa8rcits especialitzats en l\'\xc3\xbas de la cavalleria. Els mossis van aconseguir defensar amb \xc3\xa8xit la seva nova llar dels pobles mandinga i songhai de religi\xc3\xb3 musulmana, i fins i tot van arribar a capturar a vegades porcions de territori malienc. Van seguir, i encara segueixen, ritus religiosos tradicionals africans.\n_START_SECTION_\nTengkodogo\n_START_PARAGRAPH_\nEl primer regne Mossi va ser Tengkodogo, tamb\xc3\xa9 conegut com a Tenkodogo (l\'antiga mare p\xc3\xa0tria). Es va formar en 1120 en l\'actual Tenkodogo, a Burkina Faso. El governador del regne era denominat el Naabaa i la seva capital tamb\xc3\xa9 es deia Tengkodogo (d\'on el regne va agafar el seu nom).\n_START_SECTION_\nYatenga\n_START_PARAGRAPH_\nEl segon regne Mossi va ser Yatenga. Va ser format el 1333 durant l\'ascens de l\'agressiu Imperi de Mali en el nord. El seu governant era conegut com a Yatenga Naaba o Rima i regnava des de la capital\xc2\xa0 Waiguya (fundada per Naaba Yadegaa i que significava "vine i venera al rei"), a l\'actual Ouahigouya, a Burkina Faso.\n_START_SECTION_\nWogodogo\n_START_PARAGRAPH_\nEl tercer i darrer dels grans regnes mossis va ser Wogodogo, fundat pel fill de la Princesa Yennenga Naaba Ouedraogo. Wogodogo es va formar el 1441 i es va convertir en el principal estat mossi. El seu l\xc3\xadder, el Moogo Naaba, va governar en l\'actual Ouagadougou.\n_START_SECTION_\nAltres estats\n_START_PARAGRAPH_\nGourma, Mamprusi, Dagomba i Boussouma foren altres regnes mossis sorgits en aquest segles.\n_START_SECTION_\nSegles XV a XIX\n_START_PARAGRAPH_\nAls segles XIII i XIV aquests regnes es van oposar als grans imperis de la corba (bucle) del N\xc3\xadger, l\'Imperi de Mali i l\'Imperi  Songhai, els quals atacaven i saquejaven les zones frontereres i de vegades i penetraven profundament. El poder dels ex\xc3\xa8rcits mossis, degut a la seva cavalleria, els va permetre preservar l\'essencial de la seva independ\xc3\xa8ncia. Per\xc3\xb2 al final del segle XV l\'imperi Songhai va establir la seva supremacia a la corba del N\xc3\xadger posant fi a la cavalcades dels mossis. Gelosos del seu poder, els diversos reis mossis es van oposar sempre a la unificaci\xc3\xb3 del pa\xc3\xads mossi per\xc3\xb2 els diversos regnes presentaven una considerable cohesi\xc3\xb3 social i religiosa i una estabilitat pol\xc3\xadtica excepcional que es va conservar fins a la conquesta francesa al final del segle XIX. _NEWLINE_A partir del segle XV el regne d\'Ouagadougou va esdevenir el m\xc3\xa9s influent sota la direcci\xc3\xb3 del seu cap conegut com el\xc2\xa0 Moro Naba (Mogho Naba), descendant de la princesa Yennenga, dita la "mare del poble mossi". El Moro Naba era a la vegada rei i bruixot.\xc2\xa0_NEWLINE_Els mossis van participar poc del comer\xc3\xa7 transsahari\xc3\xa0: els grans fluxos d\'intercanvi rodejaven la regi\xc3\xb3; l\'islam no s\'hi va implantar. Els mossis foren molt menys afectats que altres pobles ve\xc3\xafns pel tr\xc3\xa0fic d\'esclaus. _NEWLINE_Poc abans de la colonitzaci\xc3\xb3 francesa el centre del territori estava controlat per la confederaci\xc3\xb3 de regnes mossis\xc2\xa0 que reagrupava quatre entitats pol\xc3\xadtiques: Yatenga, Wogodogo (Ouagadougou), Boussouma i Tenkodogo. M\xc3\xa9s a l\'est hi havia el regne de Gourma; a l\'oest el regne diula de Kong establert el segle XVIII i ara disputat per diversos regnes.\n_START_SECTION_\nInflu\xc3\xa8ncia francesa\n_START_PARAGRAPH_\nEl capit\xc3\xa0 Quiquandon havia estat enviat a Sikasso per influir no sols sobre aquest regne sin\xc3\xb3 tamb\xc3\xa9 sobre els ve\xc3\xafns. Per\xc3\xb2 ocupat en el setge de Kinian va haver d\'enviar al pa\xc3\xads dels mossis al doctor Crozat. _NEWLINE_Crozat va sortir de Sikasso l\'1 d\'agost de 1890, amb alguns homes d\'escorta, i es va dirigir cap a Waghadougou (Ouagadougou), a 500 km a l\'est; tres dies despr\xc3\xa9s va arribar a Bobo-Dioulaso, lloc de transit important, i despr\xc3\xa9s va passar per Bossola i pel gran mercant de Ouarkoy, fins a arribar a Lanfi\xc3\xa9ra (2 de setembre).  En el seu cam\xc3\xad els bobos es van mostrar hostils, ja que eren enemics de Tieba de Sikasso que havia fet algunes incursions a la zona, i Crozat venia d\'all\xc3\xad, per\xc3\xb2 el metge va aconseguir guanyar la confian\xc3\xa7a de la gent i fou ben rebut pel almamy de Lanfi\xc3\xa9ra que li va acordar per carta la llibertat d\'acc\xc3\xa9s i de comer\xc3\xa7 pels francesos._NEWLINE_M\xc3\xa9s enll\xc3\xa0 Crozet va veure el seu cam\xc3\xad tallat per la gent del Boc\xc3\xa9 enemics persistents de Lanfi\xc3\xa9ra; per seguir Crozat va fer un tomb per L\xc3\xa0 i va arribar a Waghadougou, un centre de negocis considerable, el 17 de setembre. Fou acollit hospital\xc3\xa0riament per\xc3\xb2 amb desconfian\xc3\xa7a pel rei de reis Bokary, que el 1888, quan nom\xc3\xa9s era un naba (reiet\xc3\xb3 provincial) s\'havia mostrat amist\xc3\xb3s amb l\'explorador Binger. Vanit\xc3\xb3s i poruc, Bokary estava totalment controlat pels seus consellers marabuts que li aconsellaven de no signar la convenci\xc3\xb3 que Crozat li demanava.  _NEWLINE_Despr\xc3\xa9s de dotze dies d\'espera, Crozat es va acomiadar de Bokary que li va assegurar verbalment que els mercaders francesos podien anar al pa\xc3\xads amb llibertat i seguretat. Seguint el mateix cam\xc3\xad va tornar a Sikasso el 20 de novembre. En el seu informa Crozat indicava que el pa\xc3\xads mossi era una rep\xc3\xbablica aristocr\xc3\xa0tica amb 333 prov\xc3\xadncies cadascuna governada per un naba; el cap suprem o rei de reis, en aquest cas Bokary, tenia un poder nominal i no governava sobre altre lloc que la capital Ouagadougou.\n_START_SECTION_\nCaiguda\n_START_PARAGRAPH_\nEls regnes mossis van sobreviure fins al segle XIX amb la invasi\xc3\xb3 i colonitzaci\xc3\xb3 francesa. El regne de Tengkodogo, primer dels estats Mossi, va ser ir\xc3\xb2nicament el primer a ser conquerit per Fran\xc3\xa7a el 1894. El regne Yatenga, no desitjant seguir la mateixa sort que Tengkodogo, va signar un acord de protectorat amb els francesos el maig de 1895. Wagadougou va ser conquistat i sotm\xc3\xa8s sota l\'estatus de protectorat al setembre del mateix any. Wobogoo, l\'\xc3\xbaltim Mogho Naba\xc2\xa0 independent i governant d\'Ouagadougou va ser formalment deposat el 1897, for\xc3\xa7ant-lo a l\'exili a\xc2\xa0 Zongoiri a la Costa de l\'Or, on va morir el 1904.'